Document ID: 32011R1023

REGULAMENTUL DE PUNERE ÎN APLICARE (UE) NR. 1023/2011 AL COMISIEI
din 14 octombrie 2011
de deschidere a procedurii de licitație pentru acordarea unui ajutor pentru depozitarea privată a uleiului de măsline
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1), în special articolul 43 literele (a), (d) și (j), coroborate cu articolul 4,
întrucât:
(1)
În conformitate cu articolul 33 din Regulamentul (CE) nr. 1234/2007, Comisia poate decide să autorizeze organismele care prezintă garanții suficiente și care sunt aprobate de statele membre să încheie contracte pentru depozitarea uleiului de măsline pe care îl comercializează, în caz de perturbare gravă a pieței în anumite regiuni ale Uniunii Europene.
(2)
În Spania, prețul mediu pentru uleiul de măsline virgin înregistrat pe piață în cursul perioadei specificate la articolul 4 din Regulamentul (CE) nr. 826/2008 al Comisiei din 20 august 2008 de stabilire a normelor comune de acordare a ajutorului pentru depozitarea privată a anumitor produse agricole (2) se situează sub nivelul indicat la articolul 33 din Regulamentul (CE) nr. 1234/2007. Perspectiva unei noi recolte bune și acumularea de stocuri în Spania creează un dezechilibru între ofertă și cerere care exercită o presiune prețurilor uleiului de măsline virgin în sensul scăderii acestora, provocând o perturbare gravă pe piața din Spania. Spania este cel mai important producător de ulei de măsline al Uniunii și lider al prețurilor. Piața uleiului de măsline din Uniune se caracterizează printr-un nivel ridicat de interdependență și, prin urmare, perturbarea gravă a pieței din Spania riscă să se propage către toate statele membre producătoare de ulei de măsline.
(3)
Articolul 31 din Regulamentul (CE) nr. 1234/2007 prevede că se poate acorda un ajutor pentru depozitarea privată a uleiului de măsline și că acest ajutor trebuie stabilit de Comisie în prealabil sau printr-o procedură de licitație.
(4)
Regulamentul (CE) nr. 826/2008 stabilește norme comune de implementare a schemei de ajutoare pentru depozitarea privată. În conformitate cu articolul 6 din regulamentul respectiv, trebuie să se deschidă o procedură de licitație în conformitate cu normele detaliate și condițiile prevăzute la articolul 9 din același regulament.
(5)
Cantitatea globală maximă pentru care poate fi acordat ajutorul pentru depozitare privată trebuie stabilită la un nivel care, potrivit analizei de piață, să contribuie la stabilizarea pieței.
(6)
Pentru a facilita activitatea administrativă și de control legată de încheierea contractelor, trebuie să se stabilească o cantitate minimă de produs pentru fiecare ofertă.
(7)
Trebuie să se stabilească o garanție pentru a garanta că operatorii economici își îndeplinesc obligațiile contractuale și că măsura va produce efectul dorit asupra pieței.
(8)
Având în vedere evoluția situației pieței în anul de comercializare curent și previziunile pentru următorul an de comercializare, Comisia trebuie să aibă posibilitatea de a decide reducerea duratei contractelor în curs și ajustarea în consecință a nivelului ajutorului. Această opțiune trebuie inclusă în contract, astfel cum se prevede la articolul 21 din Regulamentul (CE) nr. 826/2008.
(9)
În conformitate cu articolul 12 alineatul (3) din Regulamentul (CE) nr. 826/2008, trebuie să se stabilească perioada de care dispun statele membre pentru a transmite Comisiei toate ofertele valabile.
(10)
Pentru a preveni căderile necontrolate ale prețurilor, pentru a reacționa prompt la situația excepțională a pieței și pentru a asigura gestionarea eficientă a acestei măsuri, prezentul regulament trebuie să intre în vigoare în ziua următoare datei publicării în Jurnalul Oficial al Uniunii Europene.
(11)
Comitetul de gestionare a organizării comune a piețelor agricole nu a emis un aviz în termenul stabilit de președinte,
ADOPTĂ PREZENTUL REGULAMENT:
Articolul 1
Obiect
1. Se deschide o procedură de licitație pentru a se stabili nivelul ajutorului pentru depozitare privată menționat la articolul 31 alineatul (1) litera (b) din Regulamentul (CE) nr. 1234/2007 pentru uleiul de măsline definit la punctul 1(b) din anexa XVI la regulamentul respectiv.
2. Cantitatea totală maximă pentru care se poate acorda ajutorul pentru depozitarea privată este de 100 000 de tone.
Articolul 2
Norme aplicabile
Se aplică dispozițiile Regulamentului (CE) nr. 826/2008, cu excepția cazului în care prezentul regulament conține dispoziții contrare.
Articolul 3
Depunerea ofertelor
1. Subperioada de depunere a ofertelor ca răspuns la prima invitație parțială de participare la licitație începe la 19 octombrie 2011 și se termină la 25 octombrie 2011, la ora 11:00, ora Bruxelles-ului.
Subperioada de depunere a ofertelor ca răspuns la a doua invitație parțială de participare la licitație începe în prima zi lucrătoare care urmează datei de încheiere a subperioadei precedente și se termină la 8 noiembrie, la ora 11:00, ora Bruxelles-ului.
2. Ofertele se raportează la o perioadă de depozitare de 180 de zile.
3. Fiecare ofertă trebuie să aibă ca obiect o cantitate de minimum 50 de tone.
4. În cazul în care un operator economic participă la o procedură de licitație pentru două sau mai multe categorii de ulei sau pentru rezervoare aflate la adrese diferite, acesta trebuie să prezinte o ofertă separată pentru fiecare caz.
5. Ofertele pot fi depuse numai în Grecia, Spania, Franța, Italia, Cipru, Malta, Portugalia și Slovenia.
Articolul 4
Garanții
Ofertanții constituie o garanție de 50 EUR pentru fiecare tonă de ulei de măsline care face obiectul ofertei.
Articolul 5
Reducerea duratei contractelor
Pe baza evoluției pieței uleiului de măsline și a perspectivelor de viitor, Comisia poate decide, în conformitate cu procedura prevăzută la articolul 195 alineatul (2) din Regulamentul (CE) nr. 1234/2007, să reducă durata contractelor în curs și să ajusteze valoarea ajutorului în consecință. Contractul încheiat cu ofertantul câștigător va face trimitere la această opțiune.
Articolul 6
Notificarea Comisiei cu privire la oferte
În conformitate cu articolul 12 din Regulamentul (CE) nr. 826/2008, statele membre notifică separat Comisiei toate ofertele valabile în termen de 24 ore de la încheierea fiecărei subperioade de licitație prevăzute la articolul 3 alineatul (1) din prezentul regulament.
Articolul 7
Intrarea în vigoare
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 14 octombrie 2011.

Labels: 3
17
19
6